Evan Ferguson

Evan Joe Ferguson (s. 19. lokakuuta 2004 Bettystown) on irlantilainen jalkapalloilija. Hän edustaa Italian Serie A:ssa pelaavaa AS Romaa lainalla Englannin Valioliigan Brighton &amp; Hove Albionista. Pelipaikaltaan hän on hyökkääjä.
Seurajoukkueura.
Alkuvaiheet.
Ferguson aloitti jalkapalloilun viisivuotiaana dublinilaisseura St Kevin's Boysissa. Hän siirtyi myöhemmin Bohemiansin junioriakatemiaan. Seuran edustusjoukkueessa hän pelasi ensimmäistä kertaa 11. heinäkuuta 2019 ystävyysottelussa Chelseaa vastaan.
Virallisen debyyttinsä Bohemiansin edustusjoukkueessa Ferguson teki 20. syyskuuta 2019 Irlannin valioliigassa Derry Cityä vastaan. 14 vuoden ja 336 päivän ikäisenä Fergusonista tuli samalla Bohemiansin seurahistorian nuorin edustusjoukkueessa pelannut pelaaja.
Brighton &amp; Hove Albion.
7. tammikuuta 2021 Ferguson siirtyi Bohemiansista Englannin Valioliigassa pelaavaan Brighton &amp; Hove Albioniin. Brightonin edustusjoukkueessa Ferguson debytoi 24. elokuuta 2021 Englannin liigacupin ottelussa Cardiff Cityä vastaan ja ensimmäistä kertaa Valioliigassa hän pelasi 19. helmikuuta 2022 Burnleyta vastaan.
Kaudella 2022–2023 Ferguson alkoi saamaan Brightonissa enemmän vastuuta ja teki ensimmäisen maalinsa seuran edustusjoukkueessa 24. elokuuta 2022 Englannin liigacupin ottelussa Forest Green Roversia vastaan. Valioliigassa Ferguson avasi maalitilinsä 31. joulukuuta 2022 Arsenalia vastaan. Ferguson pelasi Brightonissa kauden 2022–2023 aikana 19 valioliigaottelua, joissa hän viimeisteli kuusi maalia. FA Cupissa hän teki neljässä ottelussa kolme maalia. Kauden päätteeksi hänet myös valittiin seuran vuoden nuoreksi pelaajaksi.
Uransa ensimmäisen hattutempun Ferguson teki 2. syyskuuta 2023 Valioliigassa Newcastle Unitedia vastaan. Marraskuussa 2023 Ferguson allekirjoitti Brightonin kanssa vuoteen 2029 ulottuvan jatkosopimuksen. Hän pelasi kaudella 2023–2024 kaikkiaan 27 valioliigaottelua ja teki kuusi maalia. Hän oli nilkkavamman vuoksi sivussa huhtikuun alusta kauden loppuun. Eurooppa-liigassa hän pelasi seitsemän ja FA Cupissa kaksi ottelua ilman maaleja. Kaudella 2024–2025 Ferguson pelasi Brightonissa 13 valioliigaottelua ja teki yhden maalin.
West Ham United.
Helmikuussa 2025 Ferguson siirtyi Brightonista loppukauden kattavalla lainasopimuksella West Ham Unitediin. Hän pelasi kevätkaudella 2025 West Hamissa kahdeksan ottelua, joista vain yhden avauskokoonpanossa. Hän ei tehnyt otteluissa maaleja.
Roma.
Heinäkuussa 2025 Ferguson siirtyi yksivuotisella lainasopimuksella italialaisseura AS Romaan. Hän onnistui maalinteossa ensimmäisen kerran marraskuussa, kun Roma voitti US Cremonesen 3–1 Serie A:ssa.
Maajoukkueura.
Ferguson edusti Irlannin eri juniorimaajoukkueita vuosina 2018–2022. Englantilaisen äitinsä kautta Ferguson olisi halutessaan voinut edustaa maajoukkuetasolla myös Englantia. 
Irlannin A-maajoukkueessa Ferguson teki ensiesiintymisensä 17. marraskuuta 2022 ystävyysottelussa Norjaa vastaan ja ensimmäisen maalinsa A-maajoukkueessa hän teki neljä kuukautta myöhemmin ystävyysottelussa Latviaa vastaan. Hän on pelannut 19. syyskuuta 2025 mennessä 24 maaottelua, ja tehnyt seitsemän maalia. 
Muuta.
Fergusonin isä Barry Ferguson on entinen ammattilaisjalkapalloilija, joka pelasi urallaan muun muuassa Coventry Cityssä, Colchester Unitedissa, Shamrock Roversissa sekä Irlannin juniorimaajoukkueissa.